《红梅松》
清代·费锡章

世间异物难理揣，松不在山转在海。轮囷蟠屈势夭斜，龙宫夜夜腾光彩。

想当日月浴波涛，万汇沈浸醲如膏。冯夷手种天吴植，染将青鬣成红毛。

奇材不肯自埋没，风来突与潮争高。潮退渔人恣竞折，七尺珊瑚硬拗捩。

夷官持赠种瓮盆，淋漓犹滴蛟螭血。初时腥气扑人衣，日久亭亭渐修洁。

携归中土耀殊产，芸窗日夕芝兰焚。虽无南粤千金橐，且载东溟一片云。

作者简介：（?—1817）清浙江归安人，字焕槎，又字西墉。乾隆四十九年举人。嘉庆间官至顺天府尹。尝奉使琉球册封。因坐事降级留任。博学工文，有经世志。有《续琉球国志略》、《治平要略》、《赐砚斋集》等。